*APSTIPRINĀTS*

*ar Liepājas valstspilsētas pašvaldības*

*domes 2023. gada 21. decembra*

*lēmumu Nr.469/14 (protokols Nr.14, 32.*§*)*

**NOLIKUMS**

Liepājā

|  |  |  |  |
| --- | --- | --- | --- |
| 2023. gada 21. decembrī | Nr.27  (prot. Nr.14, 32.§) |  | |
| Liepājas valstspilsētas un Dienvidkurzemes novada sadarbības teritorijas civilās aizsardzības komisijas nolikums |
|  | Izdots saskaņā ar Pašvaldību likuma 4. panta pirmās daļas 18. punktu, Civilās aizsardzības un katastrofas pārvaldīšanas likuma 11. panta ceturtās daļas 1. punktu un Ministru kabineta 2017. gada 26. septembra noteikumu Nr.582 "Noteikumi par pašvaldību sadarbības teritorijas civilās aizsardzības komisijām" 10.1. apakšpunktu | |

**I. Vispārīgie jautājumi**

1. Liepājas valstspilsētas un Dienvidkurzemes novada sadarbības teritorijas civilās aizsardzības komisija (turpmāk – komisija) ir koordinējoša un konsultatīva institūcija.

2. Komisijas izveides mērķis ir veicināt civilās aizsardzības jautājumu risināšanu Liepājas valstspilsētas un Dienvidkurzemes novada sadarbības teritorijā, kā arī iesaistīties Liepājas valstspilsētas un Dienvidkurzemes novada sadarbības teritorijas civilās aizsardzības komisijas darbā, koordinējot pasākumus katastrofas un katastrofas draudu gadījumā, kā arī veicinot civilās aizsardzības, katastrofas pārvaldīšanas vai katastrofas pārvaldīšanas koordinēšanas jautājumu risināšanu sadarbības teritorijā.

3. Komisijas nolikumu apstiprina ar Liepājas valstspilsētas un Dienvidkurzemes novada domes lēmumiem.

**II. Komisijas struktūra**

4. Komisijas sastāvā ir:

4.1. komisijas priekšsēdētājs – Liepājas valstspilsētas pašvaldības domes priekšsēdētājs;

4.2. komisijas priekšsēdētāja vietnieks – Dienvidkurzemes novada pašvaldības domes priekšsēdētājs;

4.3. komisijas priekšsēdētāja vietnieks – Valsts ugunsdzēsības un glābšanas dienesta Kurzemes reģiona brigādes Liepājas 1. daļas komandieris;

4.4. komisijas priekšsēdētāja vietnieks – Valsts ugunsdzēsības un glābšanas dienesta Kurzemes reģiona brigādes Liepājas 2. daļas komandieris;

4.5. pārstāvis no Neatliekamās medicīniskās palīdzības dienesta Kurzemes reģionālā centra – komisijas loceklis;

4.6. pārstāvis no Slimību profilakses un kontroles centra Kurzemes reģionālās nodaļas Liepājas nodaļas – komisijas loceklis;

4.7. pārstāvis no Pārtikas un veterinārā dienesta Dienvidkurzemes pārvaldes – komisijas loceklis;

4.8. pārstāvis no Valsts policijas Kurzemes reģiona pārvaldes – komisijas loceklis;

4.9. pārstāvis no Nacionālo bruņoto spēku Zemessardzes 44. kājinieku bataljona – komisijas loceklis;

4.10. pārstāvis no Nacionālo bruņoto spēku Nodrošinājuma pavēlniecības 1. reģionālā nodrošinājuma centra – komisijas loceklis;

4.11. pārstāvis no Valsts robežsardzes Ventspils pārvaldes Kurzemes I kategorijas dienesta – komisijas loceklis;

4.12. pārstāvis no Valsts meža dienesta Dienvidkurzemes virsmežniecības – komisijas loceklis;

4.13. pārstāvis no Valsts vides dienesta Kurzemes reģionālās vides pārvaldes – komisijas loceklis;

4.14. pārstāvis no valsts akciju sabiedrības "Latvijas dzelzceļš" – komisijas loceklis;

4.15. pārstāvis no akciju sabiedrības "Augstsprieguma tīkls" – komisijas loceklis;

4.16. pārstāvis no akciju sabiedrības "Sadales tīkls" – komisijas loceklis;

4.17. pārstāvis no Liepājas valstspilsētas pašvaldības iestādes "Liepājas pašvaldības policija" – komisijas loceklis;

4.18. pārstāvis no Liepājas speciālās ekonomiskās zonas pārvaldes – komisijas loceklis;

4.19. pārstāvis no sabiedrības ar ierobežotu atbildību "LIEPĀJAS REĢIONĀLĀ SLIMNĪCA" – komisijas loceklis;

4.20. pārstāvis no valsts sociālās aprūpes centra "Kurzeme" – komisijas loceklis;

4.21. pārstāvis no Liepājas valstspilsētas pašvaldības iestādes "Liepājas Sociālais dienests" – komisijas loceklis;

4.22. pārstāvis no Liepājas valstspilsētas pašvaldības iestādes "Liepājas Izglītības pārvalde" – komisijas loceklis;

4.23. pārstāvis no Liepājas valstspilsētas pašvaldības iestādes "Liepājas Centrālā administrācija" Sabiedrisko attiecību un mārketinga daļas – komisijas loceklis;

4.24. Liepājas valstspilsētas pašvaldības pārstāvis – komisijas izpildsekretārs;

4.25. Dienvidkurzemes novada pašvaldības pārstāvis – komisijas izpildsekretārs.

5. Šī nolikuma 4. punktā minētās institūcijas vai komersanti pēc komisijas priekšsēdētāja pieprasījuma vai pēc savas iniciatīvas nodrošina pārstāvja un viņa aizvietotāja deleģēšanu darbam komisijā, kā arī pārstāvja un viņa aizvietotāja darbu komisijā, nosūtot deleģējuma vēstuli komisijai par pārstāvi un tā aizvietotāju, norādot viņu vārdu, uzvārdu, amatu, mobilo tālruņu numuru un elektroniskā pasta adresi, kā arī saskaņā ar Liepājas valstspilsētas un Dienvidkurzemes novada sadarbības teritorijas civilās aizsardzības plāna 4. pielikumu "Vispārējā katastrofu apziņošanas shēma" – mājas adreses.

**III. Komisijas uzdevumi, tiesības un pienākumi**

6. Komisijai ir šādi uzdevumi:

6.1. analizēt informāciju par situāciju katastrofas apdraudētajā teritorijā, par cilvēkiem, īpašumam un videi nodarīto kaitējumu, reaģēšanas un seku likvidēšanas neatliekamo pasākumu veikšanu, kā arī izvērtēt apdraudējuma iespējamo attīstību;

6.2. koordinēt papildu resursu piesaisti katastrofu pārvaldīšanā, kā arī ārvalstu un starptautisko organizāciju palīdzības saņemšanu;

6.3. koordinēt evakuācijas pasākumus, iedzīvotāju izvietošanu, ēdināšanu, medicīniskās palīdzības sniegšanu, apgādi pagaidu dzīvesvietās, kā arī cita veida palīdzības sniegšanu katastrofās cietušajiem;

6.4. organizēt preses konferences plašsaziņas līdzekļu un elektronisko sabiedrības saziņas līdzekļu pārstāvjiem, lai informētu sabiedrību par katastrofu draudiem, notikušām katastrofām un veiktajiem pasākumiem to seku likvidēšanā;

6.5. pēc apdraudējuma pārvarēšanas novērtēt veiktos pasākumus un, ja nepieciešams, sniegt attiecīgajām institūcijām ieteikumus par materiāli tehniskās bāzes atjaunošanu un priekšlikumus valsts materiālo rezervju pilnveidošanai;

6.6. izskatīt pašvaldības civilās aizsardzības plānu un iesniegt priekšlikumus attiecīgās pašvaldības domē;

6.7. Piedalīties vietēja, reģionāla un valsts mēroga civilās aizsardzības mācībās;

6.8. izskatīt citus ar Liepājas valstspilsētas un Dienvidkurzemes novada sadarbības teritorijas drošību saistītos civilās aizsardzības jautājumus.

7. Komisijas locekļiem ir šādas tiesības:

7.1. uzaicināt uz komisijas sēdēm valsts, pašvaldību un citu institūciju amatpersonas un speciālistus;

7.2. pieprasīt viņa atsevišķā viedokļa iekļaušanu komisijas sēdes protokolā;

7.3. izveidot ekspertu grupas darbam katastrofas vietā;

7.4. vērsties Valsts ugunsdzēsības un glābšanas dienestā ar ierosinājumu iesaistīt valsts materiālo rezervju resursus;

7.5. ierosināt komisijas priekšsēdētājam vērsties Krīzes vadības padomē, ja pašvaldību rīcībā esošie resursi ir nepietiekami reaģēšanas un seku likvidēšanas neatliekamo pasākumu veikšanai;

7.6. ierosināt ārkārtējas situācijas izsludināšanu, kā arī ar to saistītu ierobežojumu ieviešanu pašvaldības teritorijā;

7.7. pieprasīt un bez maksas saņemt no iestādēm un komersantiem uzdevumu izpildei nepieciešamo informāciju;

7.8. pieprasīt Nacionālo bruņoto spēku vienību iesaistīšanu normatīvajos aktos noteiktajā kārtībā.

8. Komisijas locekļu pienākumi:

8.1. ierosināt komisijas priekšsēdētājam sasaukt komisiju apdraudējumos vai pasākumos, kuros attiecīgās institūcijas amatpersona ir reaģēšanas un seku likvidēšanas darba vadītājs;

8.2. ierosināt komisijas priekšsēdētājam sasaukt komisiju, ja izskatāmais jautājums skar attiecīgās institūcijas kompetenci un ir saistīts ar katastrofu pārvaldīšanu, katastrofu pārvaldīšanas koordinēšanu vai civilo aizsardzību;

8.3. sniegt priekšlikumus komisijas nolikuma izstrādei, papildināšanai vai precizēšanai;

8.4. sniegt informāciju komisijai par katastrofas draudiem, katastrofas iespējamo attīstību, kā arī par situāciju katastrofas vietā;

8.5. sniegt informāciju komisijai par veiktajiem pasākumiem apdraudējuma pārvarēšanā;

8.6. sniegt informāciju komisijai par attiecīgās institūcijas atbildīgajā glabāšanā esošajām valsts materiālajām rezervēm;

8.7. koordinēt attiecīgās institūcijas rīcību, kā arī informēt institūciju un reaģēšanas un seku likvidēšanas darbu vadītāju par komisijā pieņemtajiem lēmumiem;

8.8. piedalīties ekspertu grupās, preses konferencēs, kā arī vietēja, reģionāla un valsts mēroga civilās aizsardzības un katastrofas pārvaldīšanas mācības;

8.9. nozīmēt savu aizvietotāju darbam komisijas sēdēs, ekspertu grupās, preses konferencēs, kā arī vietēja, reģionāla un valsts mēroga civilās aizsardzības un katastrofas pārvaldīšanas mācības.

**IV. Komisijas darba organizācija**

9. Komisijas sēdes rīko, ja notikusi katastrofa vai pastāv tās draudi, kā arī citu jautājumu risināšanai civilās aizsardzības jomā.

10. Komisija ar lēmumu nosaka komisijas locekļu uzdevumus un komisijas locekļu apziņošanas kārtību.

11. Lēmumu par komisijas sasaukšanu pieņem komisijas priekšsēdētājs pēc savas iniciatīvas vai komisijas locekļa ierosinājuma. Komisijas priekšsēdētāja prombūtnes laikā visas komisijas priekšsēdētāja funkcijas pārņem komisijas priekšsēdētāja vietnieks.

12. Komisijas priekšsēdētājs nosaka sēdes darba kārtību un iesaista komisijas darbā komisijas locekļus. Komisijā izskatāmos jautājumus komisijas priekšsēdētājam (komisijas priekšsēdētāja prombūtnes laikā – komisijas priekšsēdētāja vietniekam) var rakstiski iesniegt jebkurš komisijas loceklis.

13. Komisijas sēdes vada un komisijas sēdes protokolus paraksta komisijas priekšsēdētājs, viņa prombūtnes laikā – viens no komisijas priekšsēdētāja vietniekiem. Komisijas sēde var notikt, ja tajā piedalās ne mazāk kā puse komisijas locekļu.

14. Komisija lēmumus pieņem ar vienkāršu balsu vairākumu. Katram komisijas loceklim ir viena balss. Ja balsu skaits sadalās vienādi, izšķirošā ir komisijas priekšsēdētāja (komisijas priekšsēdētāja prombūtnes laikā – komisijas priekšsēdētāja vietnieka) balss.

15. Komisijas izpildsekretāriem, pieaicinātajām amatpersonām un speciālistiem ir padomdevēja tiesības.

16. Komisijas izpildsekretāri ne vēlāk kā divas dienas pirms sēdes (ja notikusi katastrofa – nekavējoties) paziņo komisijas locekļiem par sēdes norises vietu un laiku, kā arī nosūta komisijas locekļiem sēdes darba kārtību.

17. Komisijas priekšsēdētājs informē komisiju par pieņemto lēmumu izpildi.

18. Komisijas sēdes protokolē komisijas izpildsekretāri. Komisijas izpildsekretāri septiņu darbdienu laikā elektroniski nosūta komisijas locekļiem sēdes vadītāja parakstītā protokola kopiju.

19. Komisijas sēdes var notikt attālināti, izmantojot kādu no attālinātās saziņas platformām videokonferences formātā.

20. Komisijas priekšsēdētājs nosaka komisijas sēžu norises vietu klātienē vai attālināti, ņemot vērā katras konkrētās situācijas ārējos apstākļus un komisijas uzdevumu izpildei katastrofu pārvaldīšanā izmantojamās telpas.

21. Operatīvai rakstiskai saziņai komisija var izveidot saziņas grupu kādā no attālinātās saziņas platformām.

22. Komisijas apziņošanas kārtība tiek veikta atbilstoši šā nolikuma pielikumam.

23. Nolikums stājas spēkā ar dienu, kad to ir apstiprinājušas Liepājas valstspilsētas un Dienvidkurzemes novada pašvaldības.

**V. Personas datu apstrāde**

24. Komisijas locekļu datu apstrādes pārzinis ir Liepājas valstspilsētas pašvaldība, kuras vārdā personas datu apstrādi veic komisija un apstrādā tos ar mērķi:

24.1. protokolēt komisijas sēdes;

24.2. uzturēt komisijas locekļu apziņošanas shēmu un nepieciešamības gadījumā veikt apziņošanu.

25. Tiesiskais pamats komisijas locekļu personas datu apstrādei ir pārzinim likumīgi piešķirto oficiālo pilnvaru īstenošana (Vispārīgās datu aizsardzības regulas 6. panta 1. punkta e) apakšpunkts) saskaņā ar Pašvaldību likumu, Civilās aizsardzības un katastrofas pārvaldīšanas likumu un Ministru kabineta 2017. gada 26. septembra noteikumiem Nr.582 "Noteikumi par pašvaldību sadarbības teritorijas civilās aizsardzības komisijām".

26. Personas datu saņēmēji ir citi komisijas locekļi un izpildsekretāri, Liepājas valstspilsētas pašvaldības iestāde "Liepājas pašvaldības policija", citas Liepājas valstspilsētas pašvaldības un Dienvidkurzemes novada pašvaldības iestādes atbilstoši kompetencei.

27. Komisijas locekļu personas datu glabāšanas termiņš tiek noteikts atkarībā no datu apstrādes nolūka:

27.1. komisijas sēžu protokolos iekļautie personas dati tiks glabāti pastāvīgi;

27.2. komisijas locekļu apziņošanas shēmā ietvertie dati tiks glabāti līdz komisijas locekļa pilnvaru beigām.

28. Komisiju locekļiem kā datu subjektiem ir tiesības:

28.1. pieprasīt pārzinim piekļūt saviem apstrādātajiem personas datiem, iesniedzot pamatojumu lūgumam, normatīvajos aktos noteiktajos gadījumos lūgt personas datu apstrādes ierobežošanu, kā arī iebilst pret apstrādi;

28.2. iesniegt sūdzību par nelikumīgu personas datu apstrādi Datu valsts inspekcijā;

28.3. par personas datu apstrādes jautājumiem vērsties pie pārziņa datu aizsardzības speciālista – kontaktinformācija: tālrunis 63422331; adrese: Rožu iela 6, Liepāja; elektroniskā pasta adrese: [das@liepaja.lv](mailto:das@liepaja.lv).

**VI. Noslēguma jautājums**

29. Atzīt par spēku zaudējušo Liepājas valstspilsētas pašvaldības domes 2021. gada 11. novembra nolikumu Nr.25 "Liepājas valstspilsētas un Dienvidkurzemes novada sadarbības teritorijas civilās aizsardzības komisijas nolikums".

|  |  |
| --- | --- |
| Priekšsēdētājs | Gunārs Ansiņš |